78. ΝΟΜΟΣ υπ’ αριθ. 1106 της 29/30 Δεκ. 1980 (ΦΕΚ Α΄ 301) Περί τροποποιήσεως και συμπληρώσεως διατάξεων της «περί Μετοχικών Ταμείων Στρατού, Ναυτικού και Αεροπορίας νομοθεσίας». Άρθρ.1.-1.Στρατιωτικοί των Ενόπλων Δυνάμεων, ως και οι οπλίται, Ανθυπασπισταί και Αξιωματικοί της Χωροφυλακής και του Λιμενικού Σώματος, μέτοχοι και μερισματούχοι των Μετοχικών Ταμείων Στρατού, Ναυτικού και Αεροπορίας, εξελθόντες ή εξερχόμενοι της ενεργού υπηρεσίας από 10 Ιουν. 1974 και εντεύθεν, ως και αι χηρεύουσαι οικογένειαι αυτών, συντρεχουσών και των λοιπών προϋποθέσεων της νομοθεσίας του οικείου Μετοχικού Ταμείου, δικαιούνται μερίσματος, μετά των επ’ αυτού σχετικών προσαυξήσεων και λοιπών παροχών του βαθμού τον οποίον έφερον και με τον οποίον εμισθοδοτούντο ή του βαθμού του οποίου τας αποδοχάς ελάμβανον κατά την έξοδόν των εκ της υπηρεσίας. Το επί του μερίσματος δικαίωμα των ήδη εξελθόντων της υπηρεσίας μερισματούχων, ως και των χηρευουσών οικογενειών αυτών άρχεται από της ημερομηνίας από της οποίας άρχεται και το επί της συντάξεως δικαίωμα αυτών. 2.Οι εν παρ. 1, εφ’ όσον εδικαιώθησαν συντάξεως προσηυξημένης δι’ επιδόματος χρόνου υπηρεσίας, λαμβάνουν από 1 Ιαν. 1978. α.Οι μερισματούχοι των ΜΤΣ και ΜΤΑ το μέρισμα του αμέσως ανωτέρου βαθμού, εφ’ όσον το υπολογισθέν εις την σύνταξιν επίδομα χρόνου υπηρεσίας ανέρχεται εις ποσοστόν τουλάχιστον 44% επί του βασικού μισθού, και το ήμισυ της διαφοράς του μερίσματος του αμέσως ανωτέρου βαθμού εφ’ όσον το επίδομα χρόνου υπηρεσίας ανέρχεται εις ποσοστόν τουλάχιστον 28%. β.Οι μερισματούχοι του ΜΤΣ, το μέρισμα της παρ. 1 προσηυξημένον κατά το ποσοστόν του επιδόματος χρόνου υπηρεσίας. 3.Ουδείς λαμβάνει, κατ’ εφαρμογήν των διατάξεων του παρόντος νόμου, μέρισμα ολιγώτερον του καταβαλλομένου βάσει των προϊσχυουσών διατάξεων. Άρθρ.2.-Μέτοχοι των Μετοχικών Ταμείων Στρατού, Ναυτικού και Αεροπορίας ασφαλισθέντες διαδοχικώς εις πλείονα του ενός των Ταμείων τούτων θεωρούνται συνεχώς ησφαλισμένοι δι’ άπαντα τα δικαιώματά των εις ο Ταμείον έχουν τελευταίως ασφαλισθή, μεταφερομένων εις τούτο ατόκως των καταβληθεισών υπέρ των άλλων Ταμείων εισφορών. Άρθρ.3.-Πάσα διάταξις αντικειμένη εις τον παρόντα νόμον καταργείται. Άρθρ.4.-Η ισχύς του παρόντος νόμου άρχεται από της δημοσιεύσεώς του δια της Εφημερίδος της Κυβερνήσεως. 